《太安驿》
清代·陈德正

石山如旋螺，土山如拾级。百里山行间，登陟穷险涩。

冈峦纷合沓，岚雾与出入。攀缘越岭重，颠顿经坎习。

频惊霜露繁，稍喜人烟集。悬磴逐鸟回，坟壤屹壁立。

团栾荫榆柳，高下错原隰。旅悰旷欲释，佳境静可挹。

笑为父老言，秋茅行将葺。

作者简介：陈德正，字醇叔，号葛城，安州人。雍正庚戌进士，授吏部主事，历官陕西按察使。有《葛城诗稿》。